b'\n_START_ARTICLE_\nJumalaema kirik Pariisis\n_START_SECTION_\nSisukokkuv\xc3\xb5te\n_START_PARAGRAPH_\nRomaani tegevus algab 6. jaanuaril 1482 Pariisis Jumalaema kirikus ja selle \xc3\xbcmbruses. Seal toimub narride festival, mille k\xc3\xa4igus valitakse narride kuningas. Selleks saab Jumalaema kiriku kellal\xc3\xb6\xc3\xb6ja Quasimodo, kes on \xc3\xbchest silmast pime, rangjalgne ja k\xc3\xbc\xc3\xbcrakas. Ehkki ta t\xc3\xb6\xc3\xb6tab kellal\xc3\xb6\xc3\xb6jana, on ta ise kellade valjust k\xc3\xb5minast kurdiks muutunud._NEWLINE_Romaani teine peategelane on mustlane, tantsijatar Esmeralda. Kuna ta on imeilus, siis armuvad temasse paljud mehed: nii Quasimodo, tema kasuisa, Jumalaema kiriku \xc3\xbclemdiakon Claude Frollo kui ohvitser Phoebus de Chateaupers. Esmeralda on pimestatud Phoebuse v\xc3\xa4lisest s\xc3\xa4rast ja armub temasse, kuid Phoebus ei n\xc3\xa4e temas muud kui seksiobjekti. Frollo luurab neid pealt ja kui ta n\xc3\xa4eb, et Phoebus tahab Esmeraldat lahti riietada, h\xc3\xbcppab ta peidust v\xc3\xa4lja ja pussitab Phoebust._NEWLINE_Esmeralda v\xc3\xb5etakse kinni ja teda s\xc3\xbc\xc3\xbcdistatakse pussitamises. Esmeralda tunnistab piinamise \xc3\xa4hvardusel enda s\xc3\xbc\xc3\xbcdi ja ta m\xc3\xb5istetakse surma. Frollo k\xc3\xbclastab teda vanglas ja lubab t\xc3\xbcdruku p\xc3\xa4\xc3\xa4sta, kui too end vastutasuks talle annab, kuid Esmeralda on tema isekusest ja julmusest hirmunud ega n\xc3\xb5ustu. Kuid j\xc3\xa4rgmisel p\xc3\xa4eval r\xc3\xb6\xc3\xb6vib Quasimodo Esmeralda tapalavalt ja viib ta Jumalaema kirikusse varjule. Tolle aja kommete j\xc3\xa4rgi ei tohtinud kirikust kedagi, isegi mitte surmam\xc3\xb5istetut, v\xc3\xa4gisi v\xc3\xa4lja vedada._NEWLINE_M\xc3\xb5ne n\xc3\xa4dala elab Esmeralda kirikus, kuni \xc3\xbchel \xc3\xb6\xc3\xb6sel p\xc3\xbc\xc3\xbcab Frollo teda v\xc3\xa4gistada. Quasimodo p\xc3\xa4\xc3\xa4stab ta uuesti. Seej\xc3\xa4rel annab Frollo Esmeraldale valida: kas neiu saab tema omaks v\xc3\xb5i Frollo annab ta s\xc3\xb5durite k\xc3\xa4tte. Esmeralda keeldub uuesti. Frollo korraldab mustlaste r\xc3\xbcnnaku kiriku vastu ja kui kuningas Louis XI saadab s\xc3\xb5durid korralagedust maha suruma, toimetab neiu kirikust v\xc3\xa4lja rahulikumasse kohta. J\xc3\xa4rgmisel p\xc3\xa4eval annab ta Esmeralda s\xc3\xb5duritele \xc3\xbcle ja neiu hukatakse._NEWLINE_Kui Quasimodo saab teada, et Frollo saatis Esmeralda surma, l\xc3\xbckkab ta tolle Jumalaema kiriku katuselt alla. Ise l\xc3\xa4heb ta hauakambrisse neiu surnukeha juurde, p\xc3\xb5imib end tema \xc3\xbcmber ja sureb samuti.\n_START_SECTION_\nT\xc3\xa4htsus\n_START_PARAGRAPH_\nHugo alustas romaani kirjutamist 1829. Tollal k\xc3\xa4is avalikkuses arutelu teemal, kas Jumalaema kirik senisest asukohast mujale viia v\xc3\xb5i \xc3\xbcmber ehitada. Hugo oli m\xc3\xb5lemale vastu ja soovis kirjutada romaani, mille peategelaseks oleks Jumalaema kirik ise. Peaaegu iga s\xc3\xbcndmus romaanis toimub kas kirikus, selle katusel v\xc3\xb5i on j\xc3\xa4lgitav katedraali tipust. P\xc3\xa4rast romaani avaldamist algas Prantsusmaal ja hiljem mujalgi Euroopas liikumine gooti stiilis kirikute kaitseks ja restaureerimiseks. Arhitektuuris tekkis uusgootika._NEWLINE_Romaani tegevus toimub natuke p\xc3\xa4rast tr\xc3\xbckipressi leiutamist. Tr\xc3\xbckipress muutis inimestel oma seisukohtade v\xc3\xa4ljendamise ja levitamise palju lihtsamaks, enne seda oli see Hugo arvates v\xc3\xb5imalik \xc3\xbcksnes arhitektuuris. Hugo kirjeldas 15. sajandit \xc3\xa4\xc3\xa4rmusliku arhitektuuri, kannatuse ja religiooni ajastuna._NEWLINE_Romaani on k\xc3\xbcll nimetatud esimeseks prantsuse ajalooliseks romaaniks, aga ajaloolisi tegelasi on seal v\xc3\xa4he. Poeet Pierre Gringoire on k\xc3\xbcll ajalooline isik, aga ta s\xc3\xbcndis 1475. aasta paiku ja oli romaani tegevusajaks pakutud 1482. aastal umbes 7-aastane, mitte t\xc3\xa4iskasvanud mees, nagu Hugo teda kirjeldab.'